Поредният отличен ретур с въртеливо движение на Григор принуди Ноле да сбърка лесен форхенд от основната линия за 15-30, но пък успешен такъв по правата доведе до 30-30. Невърнат сервис от Димитров послужи на Джокера в следващия момент, но българинът си залсужи дюс със серия от лифтирани бекхенди, на които противникът не можа да смогне и извади топката в аут. Непредизвикана грешка от бекхенд на Ноле по диагонала осигури първи брейк-бол за Григор, но сърбинът се избави с по-високо отскочила топка, която слайсът на българина не можа да укроти. За пореден път Димитров затрудни максимално съперника си със смяна от бекхенд-слайс към по-остър форхенд, като провокира грешка за нов дюс. Първата двойна грешка на Джокера осигури втора точка за пробив на Григор, а същата схема - продължителна размяна на бекхенди, сменена светкавично с Димитров с форхенд по правата, вече го награди с така желания брейк за 2:1.